РЕГЛАМЕНТ (ЕС) № 583/2012 НА КОМИСИЯТА
от 2 юли 2012 година
за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на полисорбати (Е 432-436) в кокосовото мляко
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 и член 30, параграф 5 от него,
като има предвид, че:
(1)
С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
(2)
Списъкът може да бъде изменян в съответствие с процедурата, посочена в Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2).
(3)
Съгласно член 3, параграф 1 от Регламент (ЕО) № 1331/2008 списъкът на Съюза може да бъде актуализиран по инициатива на Комисията или при постъпване на заявление.
(4)
Подадено бе заявление за разрешаване на употребата на полиоксиетилен сорбитан моноолеат (полисорбат 80, Е 433) като емулгатор в кокосовото мляко и заявлението бе предоставено на държавите членки.
(5)
Кокосовото мляко, което представлява плодов препарат, получен чрез хомогенизиране от вътрешния, намиращ се под кората слой на кокосовия орех и вода, не може да остане под формата на емулсия, без да се употреби емулгатор. Полиоксиетилен сорбитан моноолеат (полисорбат 80, Е 433) и полисорбатите (Е 432-436) като цяло са одобрени като най-ефикасните емулгатори, използвани за тази цел в трети държави.
(6)
В своето становище от 8 юли 1983 г. (3) Научният комитет по храните определи стойността на допустимия дневен прием (ДДП) за групата на полисорбатите (Е 432-436) на 10 mg/kg телесно тегло/ден. В доклада на Комисията относно приема на добавки в храните в Европейския съюз (4) бе направено заключение, че по отношение на полисорбатите (Е 432-436) може да е необходимо да се направи по-реалистично оценяване на приема въз основа на действителните равнища на употреба на добавките в храните. Очаква се Европейският орган за безопасност на храните (наричан по-долу „Органът“) да направи това оценяване по време на новата оценка на полисорбатите (Е 432-436), за която в Регламент (ЕС) № 257/2010 на Комисията (5) се предвижда, че трябва да бъде извършена до края на 2016 г. Дотогава следва да бъдат разглеждани само заявления за евентуално разширяване на употребата на тези вещества, при което общият прием се увеличава в незначителна степен. Очакваният прием на полисорбати (Е 432-436) при употребата им в кокосово мляко, за който бе направена оценка въз основа на предоставените от заявителя общи данни за разпространение на кокосовото мляко на пазара, продължава да бъде значително под ДДП и следователно няма да доведе до значително допълнително излагане. Кокосовото мляко не е масово потребяван продукт, а се използва основно за приготвяне на азиатски храни и десерти. Оцененият прием е пренебрежимо малък и много под 1 % от ДДП, което не се счита за значително увеличение. Поради това се счита, че конкретното разширяване на употребата не поражда опасения, свързани с безопасността.
(7)
Съгласно член 3, параграф 2 от Регламент (ЕО) № 1331/2008 Комисията трябва да изиска становището на Органа, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не е възможно въпросната актуализация да въздейства върху човешкото здраве. Тъй като разрешаването на употребата на полисорбати (Е 432-436) като емулгатори в кокосово мляко представлява актуализация на списъка, с която не е възможно да се въздейства върху човешкото здраве, то не е необходимо да се изисква становището на Органа.
(8)
В приложение II към Регламент (ЕО) № 1333/2008 употребата на полисорбатите (E 432-436) като група е разрешена, тъй като те принадлежат към същата химическа група на веществата, определени като смеси от частични естери на сорбитол и неговите моно- и дианхидриди с мастни киселини. Поради това е целесъобразно да се разреши в кокосовото мляко да се употребяват всички полисорбати (E 432-436), а не само добавката в храните полиоксиетилен сорбитан моноолеат (полисорбат 80, Е 433).
(9)
Съгласно преходните разпоредби на Регламент (ЕС) № 1129/2011 на Комисията от 11 ноември 2011 г. за изменение на приложение II към Регламент (ЕО) № 1333/2008 на Европейския парламент и на Съвета посредством създаване на списък на Съюза на добавките в храните (6) приложение II за създаване на списък на Съюза на добавките в храните, одобрени за употреба в храни, и условията за тяхната употреба се прилага от 1 юни 2013 г. За да се разреши употребата на полисорбати (E 432-436) в кокосовото мляко преди тази дата, е необходимо да се посочи по-ранна дата на прилагане по отношение на тази добавка в храните.
(10)
Поради това приложение II към Регламент (ЕО) № 1333/2008 следва да бъде съответно изменено.
(11)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 1333/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 2 юли 2012 година.